Drie vas oor heroïen van R100 m.Foto: SAPD Twee mans en ŉ vrou is in hegtenis geneem nadat hulle na bewering heroïen ter waarde van meer as R100 miljoen deur die Golela-grenspos na Suid-Afrika gesmokkel het. Brig. Jay Naicker, woordvoerder van die polisie, het gesê die inhegtenisneming volg nadat die polisie ŉ wenk ontvang het van die dwelmbesending wat na bewering die land binnegekom het. Polisiebeamptes het Donderdag omstreeks 11:15 die verdagtes se voertuig op die N2 naby Pongola in KwaZulu-Natal voorgekeer. “Die bakkie was op unieke wyse aangepas om die dwelms te vervoer. Nadat die voertuig deursoek is, is 145 sakke met ŉ dwelmmiddel wat vermoedelik heroïen is in ŉ versteekte kompartement in die bak van die voertuig gevind,” het Naicker gesê. “Die waarde van die dwelms is na raming R101 miljoen.” Hy het gesê twee mans en ŉ vrou, tussen 20 en 43 jaar oud, is in hegtenis geneem. Hulle het gister in die Pongola-landdroshof verskyn op aanklag van dwelmbesit. Die drie sal op 11 Mei weer in die hof verskyn en bly tot dan in aanhouding. Genl.maj. Bheki Langa, waarnemende polisiekommissaris in KwaZulu-Natal, het die beamptes geloof vir die inhegtenisneming. “Ons is baie in ons skik dat hierdie dwelmbesending nie ons strate sal bereik waar dit ernstige skade sou aanrig nie,” het hy gesê.